גזר דין בתיק פ 3390/06 - פסקדין
מיקומך באתר: עמוד ראשי >> חיפוש פסקי-דין >> גזר דין בתיק פ 3390/06
גזר דין בתיק פ 3390/06
3390-06
עו"ד יניב בן הרוש הנתבע:
דנילנקו דניס
עו"ד סורין פולינה
הנאשם, דניס דנילנקו, הורשע על סמך הודאתו, בגניבת כרטיס חיוב, עבירה לפי סעיף 16 לחוק כרטיסי חיוב, התשמ"ו - 1986, נשוא ת.פ. 3390/06 (להלן: התיק העיקרי).
מעובדות כתב האישום בתיק העיקרי עולה, כי בתאריך 23.4.06, בהיותו ברח' רוטשילד, בתל אביב, החזיק הנאשם בכרטיס אשראי השייך לאחר, שלא בהסכמתו.
לאחר שהורשע בגין אישום זה, צרף הנאשם והודה בתיק נוסף (ת.פ 3858/06), בגינו הושם במעצר עד תום ההליכים, החל מתאריך 1.6.06, והוא הורשע אפוא, בגינו של התיק המצורף, בעבירה על פי סעיף 192 ו-186 לחוק העונשין, התשל"ז- 1977.
מעובדות כתב האישום נשוא התיק המצורף, עולה, כי בתאריך 1.6.06, ברח' רוטשילד, בתל אביב, איים הנאשם, כשבידו סכין, על פקח בעיריית תל אביב, לאחר שהפקח העיר את הנאשם, שישן באותה עת על ספסל רחוב.
לחובת הנאשם הרשעות קודמות בתחום הסמים והרכוש.
הנאשם הופנה לשרות המבחן שהמציא תסקיר בעניינו, שפרט רבות בנוגע למצבו הכולל של הנאשם, שעלה לארץ, עם אימו, לפני כ-6 שנים. צוין עוד כי אימו אינה מסוגלת להיות יד מכוונת עבורו.
התנהגותו העבריינית החלה בגיל צעיר ביותר, ונעשו ניסיונות רבים מצד שרות המבחן לסייע בשיקומו.
מתנדב מעמותת על"מ ביטא נכונות להעסיק את הנאשם במסגרת עבודתו ולדאוג לו למקום מגורים, מאחר והוא ואימו חסרי בית. על פי העולה מתסקיר שרות המבחן, שחרורו של הנאשם, ללא מסגרת סמכותית תומכת, יחזיר את הנאשם לרחוב ולמעגל הפשע. על כן, המליץ שרות המבחן להעמיד את הנאשם במבחן.
ב"כ המאשימה עתר להטיל על הנאשם מאסר בפועל, בשים לב להרשעותיו הקודמות ולכך שהנאשם חזר להתנהגותו העבריינית. כמו כן, עתר לממש את ההתחייבות עליה חתם הנאשם בת.פ. 2014/04. נטען עוד, כי עונשי מאסר מותנים שהוטלו על הנאשם בבית משפט לנוער, לא הרתיעו אותו מלחזור לבצע עבירות ואין באפשרותו של שרות המבחן להציע תוכנית שיקומית מפורטת, לדידו של הנאשם.
הסניגורית, עו"ד סורין, הדגישה את גילו הצעיר של הנאשם ואת נסיבות חייו הקשות, כפי שהובאו בתסקיר שרות המבחן. הסנגורית ציינה כי הנאשם עצור פרק זמן ניכר, בגין התיק שצרף ועתרה להסתפק בתקופת מאסר, שאינה עולה על תקופת מעצרו עד עתה.
לעניין מידת עונשו, אתן דעתי לאמור בתסקיר שרות המבחן המגולל, מסכת חיים קשה שידע הנאשם, עוד מקטנותו, כאשר היה בכך כדי לתרום להדרדרותו של הנאשם. עם זאת, ראוי גם ליתן את הדעת לעברו. הנאשם, כמסתבר, הועמד לדין בעבר, מספר פעמים, בבית המשפט לנוער, שגילה לגביו התחשבות והבנה מירביים למצבו הקשה. אף שרות המבחן עשה ניסיונות לא מעטים לסייע לנאשם בשיקומו, אך ללא הועיל.
לצד אלו אתן גם דעתי לגילו הצעיר של הנאשם, למצב בריאותו הקשה, לנסיבות חייו ולרמתו האישית, כפי שזו הובאה בתסקיר. עם זאת, יש גם ליתן את הדעת למסוכנות הניבטת מהתנהגותו, נשוא התיק שצורף.
בסיכומם של דברים, אני גוזר אפוא על הנאשם, כדלקמן:
א. בגין ת.פ. 3858/06, שצורף, 12 חודשי מאסר, מתוכם יהיו 6 חודשים לריצוי בפועל, שירוצו החל מיום מעצרו, 1.6.06. בנוסף תנוכה מתקופת מאסרו בפועל, תקופת מעצר נוספת, מתאריך 24.4.06, עד תאריך 30.4.06.
היתרה תהא על תנאי למשך שנתיים, שמניינה מיום שחרורו מהמאסר בפועל, והתנאי הוא, שלא יעבור עבירה של שליחת יד ברכוש הזולת או עבירה שעניינה אלימות פיזית כלפי גוף אדם או עבירת איומים, או עבירה על פי סעיף 186(א) לחוק העונשין, במשך תקופת התנאי.
ב. בגין התיק העיקרי, ת.פ. 3390/06, ניתן נגד הנאשם צו מבחן. הנאשם יעמוד במשך שנה, מיום שחרורו מהמאסר בפועל, תחת פיקוח שרות המבחן. בתום תקופת הפיקוח יומצא דו"ח משלים.
ג. אני מורה על הפעלת ההתחייבות הכספית בסך 2000 ש"ח, שהוטלה על הנאשם בת.פ. 2014/04. ההתחייבות תשולם בתוך 30 יום מהיום, שאם לא כן ייאסר הנאשם למשך 5 ימים.
סכין ששימשה כמוצג, תושמד. כרטיס האשראי יוחזר לבעליו, ובהעדר בעלים יושמד.
המזכירות תמציא עותק מגזה"ד, לשירות המבחן.